text: Sønderjyskes europæiske eventyr begynder i Norge
  20 juni 2016 kl. 12.52
  Superligaens sølvvindere møder norske Strømsgodset. Det blev afgjort mandag, da der blev trukket lod til Europa League.
  Mandag begyndte Sønderjyske træningen til den nye sæson – og klokken 14.30 blev der i schweiziske Nyon trukket lod til første og anden runde af UEFA Europa League.
  Sønderjyskes sølvvindere træder ind i anden runde, hvor de møder Strømsgodset IF fra den norske by Drammen sydvest for Oslo.
  Strømgodset IF blev nummer to i 2015-sæsonen af Tippeligaen.
  Holdene mødes både ude og hjemme. Første kamp spilles i Haderslev den 14. juli. Returkampen spilles 21. juli i Norge.
  De tre andre danske hold, der spiller europæisk fodbold er guldvinderne FC København samt FC Midtjylland og Brøndby. FCK skal spille kvalifikation til Champions League, mens FC Midtjylland spiller mod FK Suduva fra Litauen og Brøndby skal en tur til Island, hvor de møder Valur Reykjavík.
  TV SYD arbejder på reaktioner fra Sønderjyske.
  